UZZIŅA

Rīgā

14.01.2022. Nr. 31.1-8.5/8.5.2/4074

Uz 05.01.2022. Nr. b/n

FP

Paziņošanai EDS

Par uzziņas sniegšanu

Valsts ieņēmumu dienests ir izskatījis FP, personas kods … (turpmāk – iesniedzējs) 2022.gada 5.janvāra iesniegumu par uzziņu (turpmāk – iesniegums) un sniedz šādu uzziņu.

Iesniedzējs iesniegumā lūdz sniegt uzziņu par zemāk izklāstīto situāciju par valsts sociālās apdrošināšanas obligāto iemaksu (turpmāk – VSAOI) kārtību:

Iesniedzējs ir jūrnieks, amats - kvalificēts sardzes matrozis. Iesniedzējs strādā uz Beļģijā reģistrēta kuģa, kurš kuģo ar Beļģijas karogu. Darba devējs ar kuru ir noslēgts darba līgums ir Latvijā reģistrēts SIA. Darba devējs par iesniedzēju veic iedzīvotāju ienākuma nodokļa (turpmāk - IIN) un VSAOI iemaksas. Beļģijā nodokļu iemaksas netiek veiktas.

IIN iemaksas Latvijā tiek veiktas no Ministru kabineta noteiktās 1,5 mēneša minimālās darba algas apmēra (750 eiro).

Iesniedzējs iesniegumā jautā:

Kā darba devējam būtu jāaprēķina un jāveic valsts sociālās apdrošināšanas iemaksas?

Vai uz VSAOI arī attiecas šis Ministru kabineta noteiktais 1,5 mēneša minimālās darba algas apmērs?

Valsts ieņēmumu dienests, izvērtējot iesniedzēja iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

*Atbildot uz iesnieguma jautājumu vai uz VSAOI arī attiecas šis Ministru kabineta noteiktais 1,5 mēneša minimālās darba algas apmērs, paskaidrojam.*

Saskaņā ar likuma „Par iedzīvotāju ienākuma nodokli” 8.panta pirmo daļu maksātāja gada apliekamo ienākumu veido ienākumi, par kuriem jāmaksā algas nodoklis atbilstoši šā panta otrajai, ceturtajai un piektajai daļai, un pārējie šā panta trešajā daļā minētie ienākumi.

Atbilstoši likuma „Par iedzīvotāju ienākuma nodokli” 8.panta otrajā daļā noteiktajam pie ienākumiem, par kuriem ir jāmaksā algas nodoklis, atbilstoši Ministru kabineta noteikumiem tiek pieskaitīta darba alga, prēmijas, vienreizēja un sistemātiska atlīdzība un citi ienākumi, ko darbinieks saņem uz pašreizējo vai iepriekšējo darba attiecību pamata komercsabiedrībās, kooperatīvajās sabiedrībās, Eiropas komercsabiedrībās, Eiropas kooperatīvajās sabiedrībās, Eiropas ekonomisko interešu grupās, valsts un pašvaldību iestādēs, biedrībās, nodibinājumos, individuālajos uzņēmumos, zemnieku vai zvejnieku saimniecībās, organizācijās un no fiziskajām personām (arī individuālā komersanta), kā arī atlīdzība par valsts dienesta pienākumu izpildi un ienākumi no cita darba līguma izpildes.

 Saskaņā ar likuma „Par iedzīvotāju ienākuma nodokli” 8.panta ceturto daļu šā panta otrā daļa neattiecas uz ienākumiem, ko fiziskā persona gūst uz tādu darba attiecību pamata, kas paredz šo personu nodarbināt uz starptautiskos pārvadājumos izmantojama kuģa. Par taksācijas gada mēnesi, kurā persona ir nodarbināta (darba attiecībās) uz starptautiskos pārvadājumos izmantojama kuģa, minētās personas ienākumi, par kuriem maksājams algas nodoklis, ir uz darba attiecību pamata gūtā ienākuma daļa šādā apmērā:

1) virsniekiem – Ministru kabineta noteikto 2,5 mēneša minimālo darba algu apmērā;

2) pārējam personālam – Ministru kabineta noteikto 1,5 mēneša minimālo darba algu apmērā.

Tādējādi uz personām, kas ir nodarbinātas (darba attiecībās) uz starptautiskos pārvadājumos izmantojama kuģa attiecās īpašais nodokļa režīms.

Saskaņā ar Ministru kabineta 2015. gada 24. novembra noteikumu Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” 2.punktu minimālā mēneša darba alga normālā darba laika ietvaros ir 500 *euro*.

No iesniegumā ietvertās informācijas izriet, ka iesniedzējs ir jūrnieks, kvalificēts sardzes matrozis, kas ir nodarbināts (darba attiecībās) uz starptautiskos pārvadājumos izmantojama kuģa, tādējādi darba devējs ienākumam no algota darba par taksācijas gada mēnesi, kurā iesniedzējs ir nodarbināts (darba attiecībās) uz starptautiskos pārvadājumos izmantojama kuģa, piemēro likuma „Par iedzīvotāju ienākuma nodokli” 8.panta ceturto daļu un ietur iedzīvotāju ienākuma nodokli no 1,5 minimālajām mēneša darba algām (750 *euro*).

Saskaņā ar likuma „Par valsts sociālo apdrošināšanu” 14.panta pirmo daļu darba devēja un darba ņēmēja obligāto iemaksu objekts ir visi algotā darbā aprēķinātie ienākumi, no kuriem jāietur iedzīvotāju ienākuma nodoklis, neatskaitot neapliekamo minimumu, nodokļu atvieglojumus un attaisnotos izdevumus, par kuriem nodokļu maksātājam ir tiesības samazināt apliekamo ienākumu.

Ņemot vērā minēto, par taksācijas gada mēnesi, kurā jūrnieks ir nodarbināts (darba attiecībās) uz starptautiskos pārvadājumos izmantojama kuģa, valsts sociālās apdrošināšanas obligāto iemaksu objekts ir taksācijas gada mēnesī gūtā ienākuma daļa, kas atbilst likuma „Par iedzīvotāju ienākuma nodokli” 8.panta ceturtajā daļā noteiktajām normām, t.i., virsniekiem – 2,5 mēneša minimālo darba algu apmērā un pārējam personālam – 1,5 mēneša minimālo darba algu apmērā.

Tātad, ievērojot likuma „Par valsts sociālo apdrošināšanu” 14.panta pirmajā daļā noteikto, taksācijas gada mēnesi, kurā iesniedzējs ir nodarbināts (darba attiecībās) uz starptautiskos pārvadājumos izmantojama kuģa, iesniedzēja kā darba ņēmēja (jūrnieka) obligāto iemaksu objekts ir visi algotā darbā aprēķinātie ienākumi, no kuriem jāietur iedzīvotāju ienākuma nodoklis, tad iesniedzēja kā darba ņēmēja obligāto iemaksu objekts, no kura jāveic valsts sociālās apdrošināšanas obligātās iemaksas, ir 1,5 minimālās mēneša darba algas (750 *euro*).

*Atbildot uz jautājumu, kā darba devējam būtu jāaprēķina un jāveic valsts sociālās apdrošināšanas iemaksas (turpmāk - obligātās iemaksas), paskaidrojam.*

Atbilstoši likuma “Par valsts sociālo apdrošināšanu” 20.panta pirmajai daļai darba devējs aprēķina obligāto iemaksu, kas jāveic par katru darba ņēmēju, reizinot iemaksu objektu ar obligāto iemaksu likmi, kāda noteikta darba devējam, ja darba ņēmējs ir apdrošināts visos sociālās apdrošināšanas veidos.

Saskaņā ar likuma “Par valsts sociālo apdrošināšanu” 20.panta otrajā daļā noteikto, darba devējs aprēķina obligāto iemaksu, kas jāveic darba ņēmējam, reizinot iemaksu objektu ar obligāto iemaksu likmi, kāda noteikta darba ņēmējam, ja darba ņēmējs ir apdrošināts visos sociālās apdrošināšanas veidos.

Likuma “Par valsts sociālo apdrošināšanu” 21.panta pirmajā daļā noteikts, ka darba devējs iemaksā vienotajā nodokļu kontā obligātās iemaksas par katru darba ņēmēju reizi mēnesī līdz pārskata mēnesim sekojošā mēneša 23. datumam.

Saskaņā ar likuma “Par valsts sociālo apdrošināšanu” 23.panta pirmo daļu, darba devējam ir pienākums reizi mēnesī līdz pārskata mēnesim sekojošā mēneša 17. datumam iesniegt Valsts ieņēmumu dienestam ziņojumu par obligāto iemaksu objektu un obligātajām iemaksām no darba ņēmēju darba ienākumiem pārskata mēnesī Ministru kabineta noteiktajā kārtībā.

Tādējādi no iesniedzējam aprēķinātās algas (obligāto iemaksu objekta) iesniedzēja darba devējam ir jāaprēķina obligātās iemaksas reizinot iemaksu objektu ar obligāto iemaksu likmi, kāda noteikta gan darba devējam, gan darba ņēmējam, jāiesniedz Valsts ieņēmumu dienestam ziņojumu par obligāto iemaksu objektu un obligātajām iemaksām, jāveic vienotajā nodokļu kontā obligātās iemaksas par katru darba ņēmēju.

Sniedzot uzziņu, piemērotas šādas tiesību normas: likuma “Par iedzīvotāju ienākuma nodokli” 8.panta otrā un ceturtā daļa, likuma “Par valsts sociālo apdrošināšanu” 14.panta pirmā daļa, 20.panta pirmā un otrā daļā, 21.panta pirmā daļā, 23.panta pirmā daļā .

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I. Jaunzeme

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU